Det er den rigtige dom, lød det fra anklageren efter domsafsigelsen torsdag eftermiddag ved Retten i Horsens.

Annonce

HORSENS: Den 35-årige Thomas Jeppesen og 53-årige Poul Rasmussen, begge fra Horsens, skal otte år i fængsel, afgjorde et nævningeting ved Retten i Horsens torsdag eftermiddag. De to mænd er dømt for røveri og vold med døden til følge i sagen fra Vibevej, da de natten til 19. maj sidste år trængte ind i huset for at begå indbrud og skaffe penge til stoffer. Den 93-årige Helga Marie Dyhr boede i huset og befandt sig i sit soveværelse, da de to mænd kom ind. En af dem eller dem begge udsatte hende for så grov vold, at hun blandt andet fik kæbebrud og blødninger i hjernen. Hun døde en måned senere uden, at politiet nåede at få hende afhørt.

Annonce

Grovheden

Til grund for dommen på otte års fængsel er, at røveri og vold blev begået i forening i et privat hjem, grovheden af vold begået mod en gammel dame, og det faktum, at de efterlod hende liggende på gulvet, og at hun senere afgik ved døden, uddybede retsformand Henriette Holst, da dommen var læste op. Det spiller også ind, at Thomas Jeppesen tidligere er dømt for både vold og røveri, og at Poul Rasmussen er dømt en del gange for indbrud. Det er dog ikke et enigt nævningeting, der står bag dommen. For Thomas Jeppesens vedkommende var der 10 stemmer for otte års fængsel, en stemme for seks et halvt års fængsel og en stemme for otte et halvt års fængsel. Hvad angår Poul Rasmussen, var der 10 stemmer for otte års fængsel, en stemme for fem et halvt års fængsel og en stemme for otte et halvt års fængsel.

Annonce

Ankede på stedet

De to mænd har gennem hele retssagen begge nægtet at stå bag volden mod den gamle dame og kastet skylden på hinanden. Thomas Jeppesen meddelte på stedet, at han anker skyldspørgsmålet til landsretten i det forhold, der handler om vold med døden til følge. Derimod erkender han sin skyld i røveri. Poul Rasmussen udbad sig betænkningstid i forhold til at anke dommen. Ifølge hans forsvarer, Søren Vestergaard Hansen, vil han dog formentlig også anke dommen for vold med døden til følge.

Annonce

Ikke dømt for hjemmerøveri